KOMISIJAS REGULA (ES) 2020/1565

(2020. gada 27. oktobris),

ar ko attiecībā uz 1,4-diaminobutāna, 1-metilciklopropēna, amonija acetāta, bifenazāta, hlorantraniliprola, hlormekvata, ciprodinila, kaļķakmens, mandipropamīda, piparu, piridabēna, repelentu (asiņu miltu), jūraszāļu ekstraktu un trimetilamīna hidrohlorīda maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) 1-metilciklopropēna, bifenazāta, ciprodinila, mandipropamīda un piridabēna maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Hlorantraniliprola un hlormekvata MAL ir noteikti minētās regulas III pielikuma A daļā. 1,4‐diaminobutāns, amonija acetāts, kaļķakmens, pipari, repelenti (asiņu milti), jūraszāļu ekstrakts un trimetilamīna hidrohlorīds ir iekļauti minētās regulas IV pielikumā.

(2) Sakarā ar procedūru, kurā piešķir atļauju darbīgo vielu 1-metilciklopropēnu saturoša augu aizsardzības līdzekļa lietošanai uz āboliem un banāniem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz bifenazātu, šāds pieteikums tika iesniegts attiecībā uz plūškoka ogām. Kas attiecas uz hlormekvatu, šāds pieteikums tika iesniegts attiecībā uz miežiem. Kas attiecas uz ciprodinilu, šāds pieteikums tika iesniegts attiecībā uz rabarberiem. Kas attiecas uz mandipropamīdu, šāds pieteikums tika iesniegts attiecībā uz lielajiem kolrābjiem un “garšaugiem un ēdamiem ziediem”. Kas attiecas uz piridabēnu, šāds pieteikums tika iesniegts attiecībā uz dārzeņpipariem/papriku.

(4) Attiecībā uz hlorantraniliprolu, ko Malaizijā lieto uz eļļas palmu kodoliem un eļļas palmu augļiem, un piridabēnu, ko Amerikas Savienotajās Valstīs lieto uz koku riekstiem, saskaņā ar Regulas (EK) Nr. 396/2005 6. panta 2. un 4. punktu ir iesniegti pieteikumi uz importa pielaidēm. Pieteikuma iesniedzēji norāda, ka minētajās valstīs atļautā minēto vielu lietošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(5) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(6) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(7) Kas attiecas uz 1-metilciklopropēnu, pieteikuma iesniedzējs iesniedza informāciju, kura nebija pieejama laikā, kad tika veikta pārskatīšana saskaņā ar Regulas (EK) Nr. 396/2005 12. pantu. Minētā informācija attiecas uz atlieku noteikšanas izmēģinājumiem un metabolisma pētījumiem.

(8) Kas attiecas uz hlormekvatu, Iestāde ieteica paaugstināt MAL attiecībā uz noteiktiem dzīvnieku izcelsmes produktiem pēc vielas izmantošanas uz miežiem.

(9) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, pieteikumu iesniedzēju pieprasītie MAL grozījumi patērētāju drošības ziņā ir pieņemami. Iestāde ņēma vērā jaunākos datus par minēto vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieņemamo diennakts devu vai akūto references devu.

(10) 1,4-diaminobutāns, amonija acetāts, kaļķakmens, pipari un repelenti (asiņu milti), jūraszāļu ekstrakti un trimetilamīna hidrohlorīds (3) uz laiku tika iekļauti Regulas (EK) Nr. 396/2005 IV pielikumā, līdz tiek pabeigta to vērtēšana saskaņā ar Padomes Direktīvu 91/414/EEK (4) vai Eiropas Parlamenta un Padomes Regulu (EK) Nr. 1107/2009 (5). Iestāde minētās vielas ir novērtējusi un secinājusi, ka ir lietderīgi kaļķakmeni, piparus, repelentus (asiņu miltus), jūraszāļu ekstraktus un trimetilamīna hidrohlorīdu Regulas (EK) Nr. 396/2005 IV pielikumā saglabāt pastāvīgi (6). (7) Kas attiecas uz 1,4-diaminobutānu un amonija acetātu, tā secināja, ka riska pārvaldītājiem šis jautājums jāizskata padziļināti. No riska pārvaldītāju skatu punkta un ņemot vērā, ka šīs vielas ir dabiski atrodamas vidē, ir lietderīgi šīs vielas Regulas (EK) Nr. 396/2005 IV pielikumā saglabāt pastāvīgi.

(11) Balstoties uz Iestādes sniegtajiem pamatotajiem atzinumiem, paziņojumu un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(12) Tādēļ būtu attiecīgi jāgroza Regula (EK) Nr. 396/2005.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 27. oktobrī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene. EFSA Journal 2020;18(1):5963.

Reasoned opinion on the modification of the existing maximum residue level for bifenazate in elderberries. EFSA Journal 2019;17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels. EFSA Journal 2019;17(11):5877.

Reasoned opinion on the modification of the existing maximum residue levels for chlormequat in barley and animal commodities. EFSA Journal 2020;18(1):5982.

Reasoned opinion on the modification of the existing maximum residue level for cyprodinil in rhubarbs. EFSA Journal 2019;17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers. EFSA Journal 2020;18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts. EFSA Journal 2020;18(2):6035.

(3) Komisijas Regula (EK) Nr. 839/2008 (2008. gada 31. jūlijs), ar ko groza Eiropas Parlamenta un Padomes Regulu (EK) Nr. 396/2005 attiecībā uz II, III un IV pielikumu par maksimāli pieļaujamajiem pesticīdu atlieku līmeņiem dažos produktos vai uz tiem (OV L 234, 30.8.2008., 1. lpp.).

(4) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(5) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2019;17(12):5954.

(7) Conclusion on the peer review of the pesticide risk assessment of the active substance blood meal. EFSA Journal 2020;18(2):6006.